‘Jayde was ongelooflik alleen,’ sê susterChristopher Panayiotou, Sinethemba Nenembe en Zolani Sibeko (met sy gesig bedek) in hooggeregshof in Port Elizabeth (12 Oktober 2016). Foto: ANA/Raahil Sain Adv. Terry Price, vir die verdediging, het haar ondervra en Inggs daarvan beskuldig dat sy lelike aanmerkings op Facebook gemaak het oor die verdediging se regspan en die Panayiotou-familie. Price het nietemin gesê hy het baie simpatie vir die Inggs-familie, aangesien hulle ŉ reuse-verlies gely het met Jayde se moord. Hy het egter bygevoeg hy verstaan nie waarom daar op Facebook na hom as ŉ “vark” verwys is nie en ook nie waarom Inggs beledigende kommentaar oor Christopher se ma, Fanoula, gelewer het nie. Inggs het toe aan regter Dayalin Chetty gesê Price het haar voorheen dom genoem. Inggs het gesê sy was kwaad en sy wil net geregtigheid vir haar suster hê. “Ek wil hê hy [Panayiotou] moet toegesluit word. My suster is vermoor. Die Panayiotou-familie behandel ons [die Inggs-familie] asof ons die vyand is. Sedert die dag wat Christopher in hegtenis geneem is, het hulle nog geen berou of meegevoel getoon nie,” het Inggs gesê. Inggs het tydens die tweede dag van die verhoor teen Panayiotou en sy medebeskuldigdes, Sinethemba Nenembe en Zolani Sibeko, getuig. Hulle word van betrokkenheid by die moord op Jayde, op 21 April verlede jaar, beskuldig. Sy was emosioneel toe sy aan die hof vertel het sy het Christopher soos ŉ broer liefgehad en hom “ongelukkig” verdedig het toe sy besef het daar is struweling in hul huwelik. “Ek was bewus van ongelukkigheid in hul huwelik en het ŉ paar keer met Jayde daaroor gepraat. Sy was ongelooflik alleen. Jayde en Christopher het aparte lewens gelei,” het Inggs gesê. Inggs het gesê sy is nou spyt dat sy haar swaer verdedig het deur aan Jayde te sê “dinge sal beter word” en “Christopher werk hard”. Volgens Inggs was Jayde verbied om aan Christopher se selfoon te vat en hoewel sy nie bewus was van ŉ buite-egtelike verhouding nie, het sy Christopher se privaatheidsbeleid teenoor sy vrou bevraagteken. Panayiotou word daarvan beskuldig dat hy die meesterbrein is agter Jayde se ontvoering en moord. Die staat voer aan hy het Luthando Siyoni, ŉ uitsmyter by sy Infinity-nagklub, betaal om Sizwezakhe Vumazonke as sluipmoordenaar te huur. Vumazonke is glo deur Nenembe bygestaan om die ontvoering en moord uit te voer. Sibeko is in Julie vanjaar in hegtenis geneem nadat hy deur sy selfoon verbind is met die saak. Hy was glo saam met Nenembe en Vumazonke by die kompleks waar Jayde ontvoer is. Siyoni het intussen staatsgetuie geword en Vumazonke is vroeër vanjaar in aanhouding dood. Die verhoor duur voort. Lees alle vorige berigte oor Christopher Panayiotou op Maroela Media.